《同裕之钦叔分韵得莫论二字》
金朝·雷渊

幼安谢辟命，子云老寂莫。趋向岂独异，时命非所度。

我久困流离，一廛求负郭。虽无斩敌功，尚举力田爵。

崧少𠷠吾封，四履尽伊洛。有客来问津，醉眼入寥廓。

世事久闭眼，终日只睡昏。清风何处来，佳客已在门。

倒屣往从之，玉色向我温。妻孥趣作具，欢喜倾瓶盆。

清夜襆被往，共就遗山元。嘲谑及俳语，发挥间微言。

悬断漏天枢，高啸惊邻垣。吻合政相和，意到俄孤骞。

恨不倒囷廪，矧肯留篱樊。弃屩获珠玉，披榛见兰荪。

我肱巳三折，醉堕偶全浑。知无适俗韵，量力任灌园。

二君清庙器，巾羃华罍尊。苍生望休息，朝廷待崇尊。

出处既异途，会合难预论。此乐未易得，此夕勿惮烦。

白酒举初子，黄鸡溷诸孙。水乐喧后部，山鬟秀前轩。

一醉万事休，商声满乾坤。

作者简介：（1184—1231）金应州浑源人，字希颜，一字季默。幼孤，入太学，发愤读书。有文名。卫绍王至宁元年词赋进士。摄遂平县事。击豪右，发奸伏。累拜监察御史，弹劾不避权贵，所至有威誉。至蔡州，杖杀五百人，时号“雷半千”。后迁翰林修撰。